b"\n_START_ARTICLE_\nAlbert Girard\n_START_SECTION_\nVida\n_START_PARAGRAPH_\nNo es coneix res del cert de la seva inf\xc3\xa0ncia. Es diu que podria haver nascut a Saint-Mihiel perqu\xc3\xa8 signava els seus escrits amb l'adjectiu Samielois. Probablement la seva fam\xc3\xadlia pertanyia a l'esgl\xc3\xa9sia reformada, per aix\xc3\xb2 van haver d'abandonar el Ducat de Lorena i traslladar-se a Holanda, quan Enric II de Lorena, a partir de 1610, va dictar diverses ordres d'expulsi\xc3\xb3 dels hugonots. _NEWLINE_Les seves dades biogr\xc3\xa0fiques a Holanda tampoc s\xc3\xb3n gaire verificables. Probablement es va guanyar la vida com a enginyer, fent fortificacions, i com a m\xc3\xbasic, tocant el lla\xc3\xbct. _NEWLINE_El 1613 est\xc3\xa0 residint a Amsterdam on contrau matrimoni amb Suzanne des Nouettes. El 1617 s'estableix a Leiden i es matricula a la seva universitat, on coneix Willebrord Snel i Simon Stevin pels qui sempre tindr\xc3\xa0 una gran admiraci\xc3\xb3._NEWLINE_En morir el 1632, deixa la seva v\xc3\xaddua amb onze fills i sense cap patrimoni. La seva v\xc3\xaddua acabar\xc3\xa0 publicant algunes obres in\xc3\xa8dites del seu marit, concretament els darrers volums de l'obra matem\xc3\xa0tica de Simon Stevin."